Szám: 1. /2012

**JEGYZŐKÖNYV**

Készült: a Fertő tavi Vitorlás Szövetség elnökségi ülésén, 2012.02.20-án.

Helyszín: Erhardt Étterem, Sopron, Balfi u. 10.

Megjelentek:

Dr. Schneider István elnök

Varjú László alelnök

Kránitz Lajos alelnök

Dr. Márkus István titkár

Dr. Czeglédy Attila FB elnök

Jäckel Piroska Ifjúsági Bizottság elnöke

Böröcz Máté SÉP ügyvezető elnök

Holló Gábor FVE elnök

Szigethi Béla FTVE

Strausz István Széchenyi Club elnök

Bella Ildikó FVSZ Kft ügyvezető

Jäckel Gusztáv

Barcza Csaba

Napirend:

1. Vitorlás kikötő bővítése.

Az FVSZ a 2011.09.26-i rendkívüli közgyűlésén megszavazta, hogy az FVSZ tulajdonában levő Fertő tavi Vitorlás Szövetség Kft pályázatot nyújtson be mintegy bruttó 14 millió Ft összeggel, ami a következőket foglalja magában:

- kikötőmóló építése,

- szervizmóló építése,

- északi kikötő partfal építése,

- kikötői szolgálatot ellátó motorcsónak beszerzése.

FVSZ Kft 11 millió Ft teljes összeggel pályázatot nyújtott be a Nyugat-dunántúli Operatív Program támogatásáért. A pályázati konstrukció szerint a vitorlás kikötő bővítését 50 % önrészből, amit banki hitelből biztosítunk, továbbá 50 % támogatásból lehet megvalósítani. A pályázat utófinanszírozásos, tehát a menet közben felmerülő költségeket forgóeszköz hitelből kell finanszírozni. Egyidejűleg a terveket elkészíttettük, illetve a szükséges hatósági engedélyeket megkértük.

Dr. Schneider István elnök: ismerteti a pillanatnyi helyzetet. A benyújtott pályázat sikeres, a Nyugat-dunántúli Operatív Program támogatását elnyertük. Ezt követné a támogatási szerződés aláírása. A pénzügyi feltételek azonban a pályázat benyújtása óta hátrányosan megváltoztak. A pályázati költségtervben a pályázat benyújtása idején érvényes 280 HUF/€ árfolyamon számoltunk. A forint árfolyam romlása miatt a költségek jelentősen emelkednek, amit a támogatási szerződésben nem lehet érvényesíteni. A pályázat beadása előtt begyűjtött és az újévben ismételten bekért árajánlatokban időközben kb. 20%-os emelkedését realizáltunk, amit nem fogunk tudni önrészből fedezni. (Hiába kértünk előre árajánlatokat mindenről, az euró ilyen mértékű árfolyam-ingadozásával, illetve annak következményeivel senki sem számolt, és az árfolyam-csökkenéssel sajnos nem jár együtt az árak visszaesése.)

A partner-pénzintézetünknél az idei évtől – előre nem látható módon- jelentősen szigorodtak a hitelnyújtás feltételei, ami a nagyban megnehezíti az utófinanszírozott pályázat kivitelezhetőségét. Az 5,5 millió Ft önrészre előre láthatóan megkapjuk a banki hitelt, de forgóeszköz hitel felvételére nincs lehetőségünk. Az ÉDUKÖVIZIG a 2012. évtől a mederhasználati díj összegének drasztikus emelését (3,48-szeres) tervezi.

Dr. Schneider István a fenti tények ismeretében nem lát lehetőséget a projekt sikeres lebonyolítására anélkül, hogy ezzel az FVSZ-t jelentős veszélybe ne sodornánk. Javasolja, hogy az FVSZ Kft ne írja alá a támogatási szerződést. Ezt a döntésünket egy tényszerű és udvarias levélben hozza a pályáztató tudomására. Javasolja, hogy a tervezett kikötőmólót saját erőből (bankhitelből), a minimálisan szükséges munkálatok elvégzése mellett építsük meg, mert erre változatlanul igény és van és várható, hogy az új kikötőhelyekre lesznek igénylők. A pályázati tervben előirányzott egyéb fejlesztéseket (szervizmóló építése, északi kikötő partfal építése, kikötői szolgálatot ellátó motorcsónak beszerzése, régi kikötőmóló részleges felújítása) nem valósítjuk meg. Az új kikötőmóló kiszolgálásához szükséges egyéb berendezéseket (elektromos hálózat, stb.) folyamatosan, az igények növekedéséhez igazodva bővítjük.

Vita, kérdések, hozzászólások:

A hozzászólók (Szigethi Béla, Márkus István, Holló Gábor) mindenben egyetértenek az előterjesztéssel, azt támogatják.

Dr. Schneider István: A felvetett további részletkérdésekre (területhasználati díjak, kikötő működtetése) később visszatérünk.

Bejelenti, hogy az Elnökségnek szavazni kell az előterjesztésekről, továbbá rendkívüli közgyűlést kell összehívni, amely jogosult az Elnökség mai döntése szerint előterjesztendő javaslatát megszavazni. A rendkívüli közgyűlést 2012. március 5-re javasolja összehívni. Elrendeli a szavazást. A jelen levő elnökségi tagok száma 4 fő, az elnökségi ülés határozatképes.

**Határozatok:**

1. **A Fertő tavi Vitorlás Szövetség 2012.02.20-i elnökségi ülésének 1. sz. határozata: Az elnökség egyhangú szavazással (4 igen, 0 nem, 0 tartózkodás) elfogadja az elnök javaslatát, hogy az elnökség a közgyűlés elé azt a javaslatot terjeszti miszerint az FVSZ Kft ne írja alá az elnyert pályázattal kapcsolatos támogatási szerződést.**
2. **A Fertő tavi Vitorlás Szövetség 2012.02.20-i elnökségi ülésének 2. sz. határozata: Az elnökség egyhangú szavazással (4 igen, 0 nem, 0 tartózkodás) megszavazza, hogy az elnökség a közgyűlés elé azt a javaslatot terjeszti miszerint a tervezett 32 férőhelyes új vitorlás kikötőmólót saját erőből megépítsük, és erre a célra 5,5 millió Ft bankhitelt felvegyünk.**
3. **Az Elnökség felhatalmazza az elnököt, hogy javaslatait a rendkívüli közgyűlés elé terjessze. A rendkívüli közgyűlés időpontja 2012.03.05. A rendkívüli közgyűlés összehívása és megszervezése a titkár feladata.**

Összeállította:

 *Dr. Márkus István*

 *titkár*